Úradný vestník L 164 , 30/06/1999 S. 0076 - 0077



Smernica Komisie 1999/66/ES z 28. júna 1999 stanovujúca požiadavky týkajúce sa označenia alebo inej dokumentácie, ktorú vyhotovuje dodávateľ podľa smernice Rady 98/56/ES KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 98/56/ES z 20. júla 1998 o predaji rozmnožovacieho materiálu okrasných rastlín [1], najmä na článok 8 (3), (1) keďže označenie alebo iná dokumentácia by mali mať náležitosti potrebné ako pre úradnú kontrolu, tak pre informovanie pestovateľa; (2) keďže v prípade, keď je k rozmnožovaciemu materiálu pripojený rastlinný pas podľa systému spoločenstva pre zdravie rastlín, môže tento pas predstavovať za určitých podmienok označenie alebo inú dokumentáciu vyhotovený dodávateľom; (3) keďže opatrenia ustanovené v tejto smernici sú v súlade so stanoviskom Stáleho výboru pre rozmnožovací materiál okrasných rastlín, PRIJALA TÚTO SMERNICU: Článok 1 Táto smernica stanovuje požiadavky týkajúce sa označenia alebo inej dokumentácie, ktorú vyhotovia dodávatelia rozmnožovacieho materiálu okrasných rastlín uvedených v článku 8 smernice 98/56/ES. Článok 2 1. Označenie alebo dokumentácia dodávateľa uvedené v článku 1 musí byť z vhodného materiálu, ktorý predtým nebol použitý, a vytlačí sa aspoň v jednom z úradných jazykov spoločenstva. Musí obsahovať nasledujúce nadpisy informácií: i) označenie "kvalita ES"; ii) označenie kódu členského štátu ES; iii) označenie zodpovedného úradného orgánu alebo jeho rozlišovací kód; iv) registračné číslo; v) jednotlivé sériové číslo, číslo týždňa alebo dávky; vi) botanický názov; vii) názov odrody, ak je to vhodné. V prípade odnoží názov odrody alebo jej označenie; viii) názov skupiny drevín, ak je to vhodné; ix) množstvo; x) v prípade dovozov z tretích krajín podľa článku 11 (2) smernice 98/56/ES názov krajiny výroby. 2. V prípade, že je k rozmnožovaciemu materiálu pripojený rastlinný pas v súlade so smernicou Komisie 92/105/EHS [2], môže rastlinný pas predstavovať za určitých podmienok označenie alebo dokumentáciu dodávateľa uvedené v odseku 1. Napriek tomu musí mať označenie "kvalita ES" a označenie zodpovedného úradného orgánu podľa smernice 98/56/ES a tam, kde je to vhodné, názov odrody, odnože alebo skupiny rastlín. V prípade dovozov z tretích krajín podľa článku 11 (2) smernice 98/56/ES sa musí uviesť aj meno krajiny výroby. Takáto informácia môže byť v tom istom doklade ako rastlinný pas, avšak zreteľne oddelená. Článok 3 Členské štáty uvedú do účinnosti zákony, iné právne predpisy a administratívne opatrenia potrebné na dosiahnutie súladu s touto smernicou 31. decembra 1999. Bezodkladne o tom budú informovať Komisiu. Keď členské štáty prijmú tieto opatrenia, tieto musia obsahovať odkaz na túto smernicu alebo ich musí takýto odkaz sprevádzať pri ich úradnom uverejnení. Členské štáty určia spôsob vykonania takéhoto odkazu. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou. Článok 4 Táto smernica nadobúda účinnosť dvadsiaty deň nasledujúci po dni jej uverejnenia v Úradnom vestníku Európskych spoločenstiev. Článok 5 Táto smernica je adresovaná členským štátom. V Bruseli 28. júna 1999 Za Komisiu Franz Fischler člen Komisie [1] Ú. v. ES L 226, 13.8.1998, s. 16. [2] Ú. v. ES L 4, 8.1.1993, s. 22. --------------------------------------------------